Līgums par Eiropas Savienības darbību paredz izveidot Eiropas brīvības, drošības un tiesiskuma telpu, kura pamatojas uz tiesu nolēmumu savstarpēju atzīšanu un savstarpēju uzticēšanos starp dalībvalstīm. Šajā telpā cilvēki var brīvi pārvietoties un paļauties uz pamattiesību ievērošanu, kā arī uz kopīgiem principiem, piemēram, diskriminācijas aizliegumu, dzimumu līdztiesību, faktisku tiesas iestāžu pieejamību visiem, tiesiskumu un labi funkcionējošām neatkarīgām tiesu sistēmām.

Šos līgumā noteiktos juridiski saistošos noteikumus tiesiskuma jomā Stokholmas programmā atkārtoti apstiprināja arī Eiropadome. Tiesiskas Eiropas izveide ir viena no ES politiskajām prioritātēm, un programma “Tiesiskums” laikposmam no 2014. gada līdz 2020. gadam ir viens no instrumentiem, kas veicina šā mērķa sasniegšanu.

Šajā ziņojumā ir izklāstīti programmas “Tiesiskums” laikposmam no 2014. gada līdz 2020. gadam līdz šim sasniegtie rezultāti un tās īstenošanas kvalitatīvie un kvantitatīvie aspekti, kā noteikts 14. panta 2. punkta c) apakšpunktā Regulā, ar ko izveido programmu “Tiesiskums” laikposmam no 2014. gada līdz 2020. gadam (“Regula”). Ziņojumā nav novērtēta programmas “Tiesiskums” ilgtermiņa ietekme un seku ilgtspējība. Šis ierobežojums ir saistīts ar to, ka aptuveni 30 % no programmas “Tiesiskums” finansētajiem projektiem joprojām tiek īstenoti. Šo situāciju ir saasinājusi Covid-19 pandēmija, kuras dēļ vairāki projekti ir pagarināti.

Šo iemeslu dēļ, kā arī tāpēc, lai būtu jēgpilns programmas ilgtermiņa rezultātu un ietekmes novērtējums, ex post novērtējums tiks veikts divās daļās. Šis ziņojums un tā pavaddokumenti veido novērtējuma pirmo daļu. Ziņojums ir pamatots ar šobrīd pieejamiem datiem, tajā sniegts pārskats par finansējuma sadali un novērtēti līdzšinējie programmas “Tiesiskums” sasniegumi. Lai gan jaunā programma “Tiesiskums” laikposmam no 2021. gada līdz 2027. gadam jau ir pieņemta, cita starpā pamatojoties uz programmas “Tiesiskums” laikposmam no 2014. gada līdz 2020. gadam starpposma izvērtējuma rezultātiem, šī iepriekšējās programmas ex post novērtējuma pirmā daļa palīdzēs izgaismot iespējamos uzlabojumus jaunās programmas “Tiesiskums” īstenošanas posmā.

Novērtējuma otrā daļa tiks veikta vēlāk, kad būs pieejami visi galīgie dati, un vienlaikus ar nākamās programmas “Tiesiskums” (2021.–2027. gadam) starpposma izvērtējumu. Šajā otrajā daļā tiks novērtēta programmas “Tiesiskums” ilgtermiņa ietekme un ietekmes ilgtspējība un attiecīgi tiks sniegti ieteikumi jaunajai daudzgadu finanšu shēmai pēc 2027. gada.

Šā ziņojuma pamatā ir Eiropas Komisijas sagatavotā izvērtējuma konstatējumi, un to papildina ārēji veikts novērtējums.

1.Ievads un pamatinformācija

Programma “Tiesiskums” laikposmam no 2014. gada līdz 2020. gadam tika izveidota ar Eiropas Parlamenta un Padomes Regulu (ES) Nr. 1382/2013. Pirms 2014. gada trīs atsevišķas programmas — krimināltiesību programma, civiltiesību programma un narkomānijas novēršanas un informēšanas par narkomāniju programma — aptvēra tās pašas tematiskās jomas, kuras ietilpst programmā “Tiesiskums”.

Regulā ir noteikts šāds vispārīgais mērķis:

·veicināt tādas Eiropas tiesiskuma telpas turpmāku attīstību, kuras pamatā ir savstarpēja atzīšana un savstarpēja uzticēšanās, jo īpaši veicinot tiesu iestāžu sadarbību civillietās un krimināllietās.

Tās konkrētie mērķi ir šādi:

·vienkāršot un atbalstīt tiesu iestāžu sadarbību civillietās un krimināllietās;

·atbalstīt un veicināt profesionāļu (piemēram, tiesnešu, prokuroru, notāru, cietumu darbinieku un juristu) tiesisko apmācību par ES instrumentiem civiltiesību un krimināltiesību jomā, pamattiesībām, tiesnešu ētiku un tiesiskumu, tostarp valodas apguvi attiecībā uz juridisko terminoloģiju, lai sekmētu vienotas juridiskās un tiesiskās kultūras attīstību;

·sekmēt efektīvu tiesu iestāžu pieejamību visiem, tostarp veicināt un stiprināt noziedzīgos nodarījumos cietušo tiesības, kā arī aizdomās turēto un apsūdzēto procesuālās tiesības kriminālprocesā;

·atbalstīt iniciatīvas narkomānijas apkarošanas politikas jomā saistībā ar tiesu iestāžu sadarbību un noziedzības novēršanas aspektiem, ciktāl šīs iniciatīvas jau neatbalsta no iekšējās drošības fonda, ar ko sniedz finansiālo atbalstu policijas sadarbībai un noziedzības novēršanai un apkarošanai, un krīžu pārvarēšanai, vai programmas “Veselība izaugsmei” līdzekļiem.

Programmu īsteno Eiropas Komisija ar tiešu pārvaldību.

Ģeogrāfiskā tvērumā programma “Tiesiskums” ir pieejama visām ES dalībvalstīm, izņemot Dāniju un Apvienoto Karalisti. Papildus ES dalībvalstīm programmā varēja piedalīties arī Eiropas Brīvās tirdzniecības asociācijas valstis, kas ir Eiropas Ekonomikas zonas dalībvalstis, kandidātvalstis, potenciālās kandidātvalstis, kā arī valstis, kas pievienojas ES, ar nosacījumu, ka tās noslēgušas nolīgumu ar Savienību, kurā noteikta sīkāka informācija par to attiecīgo dalību programmā. Albānija pievienojās programmai “Tiesiskums” no 2017. gada, savukārt Melnkalne — no 2019. gada.

2.Programmas galvenie elementi un īstenošana